mteb/NusaParagraphTopicClassification huggingface dataset:
Waktu Alsa SMP atau mungkin SMA, die pernah ke suatu hotel sekaligus vila yang bagus bener. Jadi entu tempat nyediain hotel dan vila. Para tamu tinggal milih mau yang mane. Nah Alsa sekeluarga milihnye vila dan ade kolam renang di depannye. Bener-bener bagus view-nye. Entu penginepan semua kamar dan ruangannye bagus, fasilitas lengkap, dan pastinye bersih. Bahkan pemandangan alamnye dari posisi vila tempat Alsa nginep pun bagus bener. Pas entu Alsa nginep lagi taon baru. Nah pas malem taon barunye, pihak entu hotel, ngundang seluruh tamu mereka, yang di hotel ataupun di vila, buat ikut pesta di hotelnye mereka. Pokoknye di entu acara ade banyak pertunjukan dan badogan gratis!
Taun 1985 ada kejadian yang dinamain insiden 19 Mei (1985). Waktu itu China tanding ngelawan Hong Kong di pertandingan buat masuk di Piala Dunia FIFA. Hong Kong menangin pertandingan itu skornya 2-1. Itu jadi pertandingan yang paling intens. Abis itu selesai, penggemar sepak bola Tiongkok Daratan kagak puas. Jadinya jia pada rame-rame ke jalan, abis itu mulai pada brutal ama rusuh. Waktu kejadian itu, polisi yang megang senjata dateng ke lokasi untuk ngajak damai. Abis itu polisi nangkep 127 orang. Kejadian ini masih dianggep kerjaan brutal banget di sepak bola pertama yang pernah ada dalem sejarah Republik Rakyat Tiongkok. Gara-gara ini juga grup bola yang menang tadi punya kesempetan pertama buat lolos ke Piala Dunia FIFA.
Pas aye kuliah semester 7, aye kehilangan hape setelah piknik. Jadi pas hari Sabtu, aye dan temen-temennye aye piknik di lahan ijo gitu deh. Nah pas abis piknik, kite ngongko ke restoran. Pas entu aye baru ngeh kalo hapenye aye ilang. Terus aye balik ke sono lagi, tapi nyatanye entu hape udeh kagak ada. Aye bener-bener panik, sedih, dan stres banget pas entu hape ilang. Aye ngeri ada kejadian buruk laennye karena entu hape ilang. Misalnye, entu orang yang nemuin aye berhasil ngebongkar rekeningnye aye, minta duit ke orang-orang dan pake nama aye karena entu nomornye aye, terus bisa aje dia ngajuin pinjeman online. Aye bener-bener kagak bisa makan dan susah tidur karena entu hape ilang. Nah elu kalo pergi kemane-mane, seirng-seringin cek hapenye elu ye, biar langsung ngeh kalo hape elu ilang!
Sêbagè seorang pencinta pedas seperti ayè, makan kalau kagak adè sambal ntu seperti adè nyang kurang. Terlebih jika cabè mahal seperti belakangan êni. Ayè lêbih memilih buat nanêm benih cabè daripada ayè kagak makan sambal. Ya, ayè lêbih memilih repot bêcocok tanêm ketimbang kagak makan sambal. Sebetulnya nanêm cabè ntu susah-udèh gampang. Pêrtamè, ayè kudu tau kualitas benih nyang bagus buat menghasilkan cabè nyang bagus juga. Buat media tanêm cabè sebetulnya kagak memerlukan lahan nyang gêdé. Kegiatan bêcocok tanêm êni padè mulanya ayè lakuin wayah hargè cabè amat kagak masuk akal, lalu kegiatan bêcocok tanêm êni keterusan ampè udèh hampir 6 bulan ayè lakuin. Kagak tibang cabè nyang ayè tanêm, tapi tomat ceri, buncis, amè kangkung ayè tanêm sêcarè bergantian.
Sêsuè namènyè, danè darurat adalah danè nyang dipêrsiapin pêranti kêadèan darurat. Misalnyè, sêbagè antisipasi wayah kênè musibèh, PHK, jatoh sakit, bangkrut, amè hal laènnyè nyang cukup ngêbêbanin pêngêluaran. Danè êni kudu diprioritasin biar kêbutuhan idup bisè têtêp kêpênuhin amè mampu bêrtahan wayah têrjadi hal-hal nyang kagak diarêpin. Danè êni wajib dimilikin saban orang, baèk nyang masing bêrstatus lajang atau nyang udèh bêkêluargè. Pêrlu diingêt, danè êni tibang bisè digunèin wayah kêadèan ngêdêsêk amè di luar dari pos pêngêluaran sêrtè tabungan. Bukan tibang bêmanpaat dari sisi kêuangan, ngêmilikin danè darurat jugè ngêbantu êlu lêbih pokus bêgawè. Êlu bakal lêbih ngêrasè antêng amè bisè lêbih pokus ngêlakuin bêrbagè aktipitas wayah ngêmilikin cadangan duit. Dêngan bêgono, hasil gawè êlu gè bisè lêbih cakêp amè muasin. Bukan kagak mungkin kinèrja nyang cakêp êni bakal ngêbantu êlu ngêdapêtin kênaèkan gaji amè ngêjè kondisi kêuangan lêbih sèhat.
Mungkin elu udeh tau kalo ade beragam ide bisnis atau jualan dari rumah yang potensial bisa bikin elu untung gede. Walaupun tentunye kagak semua usaha bisinis bakalan berumur lama karena adenye perubahan yang selalu ade di enih kehidupan. Ade beragam ide bisnis dari rumah yang mungkin bisa bertahan, salah satunye entu elu jualan pulsa elektrik dan paket internet dari rumah. Jaman sekarang enih, handphone canggih entu jadi salah satu kebutuhan pokok yang kagak bisa dipungkirin lagi eksistensinye. Nah makenye entu, elu pun bisa laksanain ide bisnis berupa jasa jual pulsa elektrik dan paket internet dari rumah soalnye katenye ade peluang besar. Ide jualan dari rumah satu enih juga kagak perlu modal yang gede. Elu pun cuma perlu daftar jadi agen ke distributor pulsa dan paket internet yang bahkan katenye bisa diakses secara online.
Kastuba Resort adalah penginapan di Lembang Bandung yang memberikan ketenangan, kedamaian dan privasi untuk para tamu yang nginep di ntu tempat. Berlokasinye di sebuah bangunannye yang sangat luas mengelilingi lembah kecil dan berlokasi sekitar 4 km dari pusat kota Lembang, menginap di resort ntu, rasanye benar-benar terasa seperti jauh sekali dari keramaian kota. Karena resort ntu sangat luas, masing-masing kamarnya lumayan jauh dari area parkir. Namun tidak perlu khawatir karena pihak resort menyediakannye shuttle gratis dari area parkir ke dekat kamar sehingga kita tidak perlu naik turun tangga di sisi lembah sambil geret-geret koper. Kamar di sini ada beberapa jenis. Yang paling bagus adalah bungalow privat dengan bangunannye kayu solid dan dilengkapi dengan perapian. Kamar jenis suite ini bisa menampung 2-8 orang tergantung type suite yang kamu pilih. Bangunan bungalownye tidak menempel satu sama lain, jadi ada jarak yang cukup jauh antar bungalow sehingga kalau ada bising di bungalow tetangga tidak terlalu kedengaran. Kamar jenis ntu dilengkapi dengan wifi, perapian, LCD TV dengan saluran luar, balkon luas untuk bersantai sambil menikmati pemandangannye yang cakep ada embah, serta kamar mandi modern dengan air panas. Bungalow seperti ini terasa sangat mewah dan memiliki standar yang lebih tinggi dari kebanyakan penginapan di Lembang, serta udeh dapet sarapan jadi gaperlu bingung lagi mikirin ganyemannye, ganyemannye juga udeh cukup enak, pelayanannye juga cepet dan membantu banget, pokoknye yang mau nginep dengan nuansa alam dan tenang serta bangunan kayu harus banget cobain ntu tempat.
Olahraga ekstrim satu ini memang mampu memacu adrenalin ya ntu namanye Tow-In Surfing. Tow-In Surfing ini merupakan versi ekstrim dari berselancar. Para peselancar pada olahraga ekstrim yang satu ntu mereka berselancar dengan bantuan untuk memungkinkan menangkap gelombang yang bergerak lebih cepat daripada yang biasanye dilakukan ketika mengayuh dengan tangan. Bahkan para peselancar ini dapat berselancar dengan ketinggian ombak diatas 50 kaki. Kekuatan gelombang ini juga dapat membuat para peselancar jauh dibawah air sehingga mereka mungkin tidak dapat muncul kembali. Tali di papan selancar juga dapat menyebabkan bahaya besar. Tali tersebut dapat mengikat peselancar dan menahan mereka dibawah air sehingga menyulitkan mereka untuk membebaskan diri.
Anak-anak sêcarè natural èmang membutuhkan teman. Padè masa kêcit teman lêbih berfungsi sêbagè teman main, mêrèka sebetulnya jarang berdialog atau berinteraksi sêcarè rasional. Tapi, bêgono diè beranjak dewasa mulailah teman berganti peran atau dêngan kata laèn mulailah teman-teman ntu mempunyai suatu misi khusus dalêm pertumbuhan remaja. Sekurang-kurangnya adè 3 peranan pentinh nyang dimainkan olèh teman dalêm kehidupan remaja, terutama dalêm hal pembentukan jati dirinya, baèk sêbagè pembanding, pemantul, maupun penguji. Sêbagè pembanding, dêngan adanya teman, anak remaja mulai membandingkan diri dêngan sesamanya. Sêbagè pemantul atau reflektor, teman bisè merefleksikan siapa diri êlu. Kalau êlu hidup sendiri, dinding di sekitar êlu kagak bisè merefleksikan siapa êlu, tapi teman-teman bisè merefleksikan atau memberi cerminan siapa êlu. Sêbagè penguji, artinya teman-teman êni bakal ngasih tantangan padè diri remaja.
Selaen salat 5 waktu tiap harinye, aye punya kegiatan rutin kegamaan laennye yang disebut sebagai zikir pagi dan sore. Tiap hari pas hari masih gelap, aye bangun buat salat Subuh, aye ngelakuin zikir setelah salat Subuh, abis entu aye zikir lagi yang dikate sebagai zikir pagi. Terus pas sore, setelah azan salat Ashar, aye salat Ashar, zikir setelah salat ashar, dan abis entu aye zikir lagi yang dikate sebagai zikir sore. Kadang aye zikir sore pas hari udeh akhir sore, pas langit udeh mulai gelap. Jadi di agamanye aye, ya entu Islam, selaen ade kegiatan rutin keagamaan yang dikate sebagai salat wajib 5 waktu, aye ade kegiatan rutin keagamaan laen tiap harinye yang disebut sebagai zikir pagi dan zikir sore.
Jadi wedon emang kudu tangguh. Kalo demen olahraga nyang dominan lanang, antem aje! Kek Alex Morgan enih, nih. Muke ame badan bole kek model, tapi maen bola tetep juaranye. Atlet kelairan 1989 enih demen bola murni dari atinye ndiri, soalnye die kagak punye abang nyang bisa ngeracunin perkara bola. Die cuman punye mpok due orang. Makanye, Amerika kagak nyia-nyiain bet punye atlet berbakat kek die. Buktinye, die pernah dipercaya make ban kapten di timnas sepak bola wedon Amerika dari 2018. Babehnye jadi salah satu nyang pertama-tama ngelatih die bola. Makanye, bakatnye enih bisa dibilang turun dari babehnye nyang juge pemain bola. Tapi, dah pasti die tetep getol latian di mane-mane. Posisi maennye sebage penyerang. Nah, dari total 301 penampilan die di pertandingan, kleb atopun timnas, atlet nyang tingginye 170 cm enih berhasil ngegolin 164 kali. Keren bet, pan? Wedon-wedon, tertarik serius di sepak bola, kagak?
Yang paling penting kite persiapin kalo lagi bencana tuh mental kite sendiri, karna kan kalo kite liat bencana alam pada serem-serem banget trus liatnye kaya kaga bisa diberentiin ama apaan juga. Emang udeh jadi kehendak Allah, jadi kite sebagai manusia kudu tuh ati-ati. Dalem hal apa pun juga harus ati-ati, karna benca tuh Allah kasih juga pasti ada hal nyang jadi penyebabnye. Cuman ya kite sebagain manusia kan kaga tau, cuman ditegor aja supaya jadi manusia nyang lebih bae lagi. Mangkanye kaga bisa kite manusia sombong karna harta nyang kite bangga-banggain suatu saat bisa abis dalem sekejap doang kite liat.
Membahas sayuran di negara Indonesia ini sungguh bejibun rupanye. Di iklim negara Indonesia yang tropis membuat Indonesia mudah ditumbuhin aneka macam tumbuhan, dari bumbu bumbu, sayur, buah dan lainnya. Hal ntu lah yang buat Indonesia beragam, termasuk jenis sayurannye juga bejibun. Di Negara Indonesia tentunye udeh gaasing bahas sayuran namanye bayem. Sayur bayem salah satu jenis sayur yang gampang ditemuinnye, murah harganye, gampang dibuat ape aje, dan yang utama banyak manfaatnye. Sayur bayem merupakan salah satu jenis sayuran ijo, die bisa nikmat diolah jadi sayur kuah bening yang cuma dicampur jagung manis, bisa juga dicampur kacang ijo jadi gulai kacang ijo, bisa dijadiin tumisan, atau bahkan ntu sayur bisa dijadiin bahan dasar buat bikin saosnye pasta, nama menunye creamy spinach yang biasa ada di resto resto juga. Dalemnye si bayem ntu terkandungnye beragam jenis antioksidan, seperti lutein dan zeaxanthin, selain itu bayem juga mengandung beragam nutrisi lain, ade vitamin A, B, C, E, Magnesium, Zat besi, asam folat, kalsium, kalium. Itu die karena ntu sayur punye bejibun manfaatnye, makanye bejibun pula yang jadiin ntu sayur gacoannye orang orang buat nyayur.
Sushi entu badogan Jepang dan biasanye dipakein nasi, rumput laut, dan aneka daging olahan seafood laennye. Jenis sushi entu macem-macem dan isi olahan daging seafood-nye pun macem-macem. Jadi, seafood satu entu isinye kagak cuma salmon doang ye. Ade sushi yang namanye norimaki, nasinye dibentuk bulet, ada bolong di tengah buat isiannye, dan isian daging seafood-nye selaen salmon bisa tuna ataupun gurita. Terus ada yang namnye nigiri, yang nasinye dibentuk kecil tapi manjang dan potongan daging ikan mentahnye ada di atasnye, bisa seafood ikan salmon, tuna, atau bahkan belut, cumi-cumi, atau gurita. Nah entu die contoh jenis sushi dan isian daging seafoodnye. Hmm, bener-bener beragam ye? Ngebayangin nasi pulen, dipakein rumput laut, dan aneka daging laut bikin seafood satu entu bener-bener bikin aye kepengen. Nyok kite ngebadog jenis seafood satu entu!
Curug Leuwi Hejo adalah sêbuah têmpat wisatè alam aèr têrjun nyang adè di Bogor. Aèr têrjun dêngan kolêm aèr nyang jêrnih ngêjè parè pêngunjung bisè bêrmaen aèr sêmbari mandi di sêkitar lokasi. Tapi, buat pêngunjung nyang mao kê sono wayah musim ujan gini kudu baè-baè. Bêrikut êni adè bêbêrapè tipsnyè. Biasènyè ujan paling sêring turun padè têngari bolong atau sorè. Buat ngindarin ujan, cobè pêginyè pagi-pagi wayah pêntèr. Tapi, kalo pagi-pagi udèh adè tandè-tandè turun ujan, sêbaèknyè dibatalin ajè dêmi kêamanan. Têrus, jangan bêrênang atau mandi di bawèh aliran aèr têrjun buat ngindarin bahayè sêlamè musim ujan. Têrakhir, sêlalu bawè payung amè jas ujan.
Kalo ude mutusin buat bebisnis, di ati ame di otak juge udeh kudu nyiapin diri kalo ngalamin penurunan ato bahkan kerugian. Walopun, siape juge nyang mao bisnisnye rugi? Cuman, enih udeh jadi konsekuensi sepaket ame bebisnis. Paktornye juge bise dari mane aje, bise internal ato bahkan eksternal gegara tedampak ame kondisi ekonomi global. Nah, nyang ngebedain pebisnis (nyang bakal) sukses dan kagak, ntu gimane die pas lagi ngadepin kerugian enih. Kagak bole bangat seorang pebisnis putus ase terus nyerah gitu aje ame keadaan. Kalo kepaksa ngadepin nyang beginian, paksa juge diri ente buat terus kerje keras ame bejuang biar bisnis ente tetep betahan di tengah gempuran jaman. Makanye, kudu peratiin bangat langkah-langkah nyang ente ambil selame ade di pase enih biar bisnis ente jadinye kagak koleps.
Aye punya minuman favorit. Entu minuman favorit hasil eksperimen aye dan enyak aye. Kite bingung ape nama yang pas buat entu minuman. Jadi aye sering nyebutnye minuman kuning muda atau minuman campur hehe. Nah asalnye muncul entu minuman campur karena adenye beberapa bahan yang bikin aye dan enyak aye mau bereksperimen. Aye dan enyak aye bereksperimen pake bahan-bahan yang ade, ya entu; nutrisari jeruk, gula pasir, susu kental manis, susu full cream cair, dan yakult. Awalnye kite tuang sedikit aer, bubuk nutrisari jeruk, gula pasir, dan susu kental manis secukupnye ke gelas. Abis entu, kite aduk semua bahan-bahan entu. Nah pas bahan-bahan entu udeh nyampur, kite tambahin yakult dan susu full cream. Abis entu kita aduk-aduk lagi. Terakhir, kite taro es batu biar makin seger. Nah, minuman favorit ala aye dan enyak pun jadi deh!
Johan sering manjat pohon di kampung. Ampè sekarang, diè bisè memanjat pohon apa ajè, têrmasup pohon kelapa nyang kagak bercabang. Kebiasaannya diè lakukan wayah bermain di pinggir sungai wayah mao memancing ikan. Baginyè dulu anak-anak nyang kagak bisè memanjat pohon cenderung tertinggal dalêm hal apa ajè, têrmasup kreativitas laèn di sekolah. Ampè di dahan paling tinggi, Johan amè teman-temannya terjun dari ketinggian kê sungai. Mêrèka berenang dêngan bermacam gaya. Usai puas mandi amè berenang, mêrèka mendarat amè mengumpulkan ranting kayu kering, lalu menyalakan api dekat perdunya. Lalu, mêrèka menangkap ikan amè meletakkannya di atas bara api. Tibang sebentar bau gurih udèh menguar kê seluruh hutan. Sêudèh sêlêsè menyantap ikan hasil tangkapan, mêrèka mengambil batu kêcit nyang tipis-tipis, melempar kê sungai.
Walopun punye banyak keuntungan dibanding jualan oflen, jualan onlen enih juge tetep ade tantangannye. Kalo kate Ridandi Bintang Pamungkas, ahli manajemen bisnis, bisnis onlen punye tantangannye tesendiri, nya ntu kompetisinye ketat gegara kudu saingan ame jaoh lebi banyak orang dalem satu "tempat". Misalnye, ente jualan barang elektronik berupe mouse komputer. Di atu marketplace aje, ntu barang ude bise dijual ame jutaan penjual onlen laennye. Makanye, dari kite kudu pinter-pinter baca pasar ame berinopasi. Terus, jaman karang rentan bangat, nih, penjual ato pembeli onlen ngadepin isu keamanan berupe kejahatan onlen ato cyber crime. Ntu biasenye bebentuk penipuan bae dari pihak penjual ato pembelinye, hacker, ato kebocoran data. Udeh gitu, ilmu bisnis onlen enih selalu bekembang. Ye, soal algoritme, marketing-nye, engagement-nye, ame banyak laen, dah. Kudu sering-sering bangat belajar biar kagak kalah saing.
Wendha Wijaya mutusin gantung sêpatu di usiè 40 taun sêbagè pêbasket propèsional Indonèsia. Mêski udèh nyatèin pènsiun sêbagè pêmaèn baskèt, Wendha Wijaya têrnyatè kagak 100% ninggalin olahragè nyang ngêgêdéin namènyè. Bukan tibang ntu, Wendha Wijaya gè bêlon angkat kaki dari Dèwa United. Istilèh katè, diè masing bêradè di klub nyang karang bêmarkas di Bantên ntu. Pêran nyang diêmban Wendha Wijaya gè kagak maèn-maèn. Karang mantan pêmaèn Garuda Bandung amè Satria Muda Jakarta ntu jadi asistèn pêlatih. Asistèn pêlatih puguh jadi jabatan bêrgèngsi. Soalnyè, diè bêrhak ngasih masupan langsung kêpadè pêlatih kêpalè, Maximiliano Enrique Seigorman. Bukan tanpè alêsan Wendha Wijaya mutusin ngêlanjutin gawèan sêbagè asistèn pêlatih di Dèwa United. Dirinyè pèngèn ngêbagiin èlmu nyang didapêt sêlamè 21 taun bêgawè di duniè atlèt baskèt.
Mungkin elu udeh tau kalo ade beragam ide jualan online yang bisa elu lakuin dari rumah atau dari mane pun. Walaupun emang kagak ngejamin pendapetan yang gede dan kagak jamin juga berape lama entu jualan online berlansung, tapi tetep lumayan buat nambahin pendapetan kan? Ade beragam ide jualan online, salah satunye entu jualan cemilan atau badogan dari rumah. Nah aye termasuk orang yang jalanin enih ide jualan online. Awalnye, aye entu jualan pernak-pernik alat sekolah yang lucu dan totebag secara online, tapi makin lama makin sepi peminatnye. Akhirnye aye jualan cemilan dari rumah soalnye entu ide bisnis katenye kagak pernah ade matinye. Modalnye aye juga kagak gede, tapi yah lumayan deh buat tambahan duit jajan. Aye awalnye nyari toko online yang jualan cemilan murah dan berkualitas, abis entu aye beli beberape kali dulu, selanjutnye aye ijin jualanin dagangannye die secara online, selanjutnye aye promosiin, terus tiap ada yang beli aye pesen ke si penjualnye entu secara online dan die yang kirim deh ke rumah pembelinye aye.
Pelajaran tentang alat musik tradisional di sekolah tuh kurang memadai. Banyak alat musik nyang kaga kerawat. Trus seumur-umur nih aye sekolah, kaga pernah tuh ngebahas detail tentang alat musik tradisional. Kite cuma pelajarin ape aja nyang ada di buku, ya seenganye adain gitu belajar di luar trus ajal anak murid ke museum. Kalo kite liat langsung pan pasti lebih lama tuh kesimpen di memorynye. Kalo udeh ada acara begitu kan mau kaga mau kite belajar tentang alat musik daerah. Udeh gitu juga jarang sekolah nyang punya tuh salah satu alat musik daerah, seenganye ada 2 ato 3 biji lah tiap sekolahan.
Minuman manis di Indonesia, nih, emang ade bae, ye, variannye. Ada nyang dari teh, buah, susu, macem-macem, dah. Nah, kalo nyang dari teh, ade, nih, namanye thai tea. Sesuai namanye, enih minuman emang asalnye dari Thailand. Mulai rame di Indonesia sekitar taun 2012-an ampe karang. Gegara bahan dasarnye teh, jadi gampang beterime ame lidah orang Indonesia. Enih minuman juge campuran antara teh ame susu, kek teh tarik. Teh nyang dipake teh item, susu nyang dipake susu murni ame kentel manis. Ade juge nyang makein santen. Rasanye jadi dominan manis, tapi ade pait-paitnye dikit. Kalo dipakein es, cocok bangat buat diminum tenga ari bolong. Bikin seger laklakan!
Kagak cuma kayak dengan alam dan budayanye, di Indonesia pun ade beragam agama yang diakuin. Nah tiap agama yang diakuin entu ade kitab sucinye masing-masing. Kitab suci-kitab suci dari tiap-tiap agama yang diakuin di Indonesia entu merupakan; Islam entu Alquran, Kristen Protestan entu Alkitab yang ade Perjanjian Lama dan Perjanjian Baru, kalo Kristen Katolik entu Alkitab Katolik (yang lengkap same keseluruhan 73 kitab kanonik, ade kitab-kitab Deuterokanonika, yang diakuin Gereja Katolik), kalo Buddha entu Tripitaka, kalo Hindu entu Weda, nah terakhir kalo Konghucu entu Wu Jing yang berisi 5 kitab dan Si Shu yang berisi 4 kitab. Buat lebih detail dan pastinye elu bisa cari tau lebih lanjut lagi ye.
Sekarang waktunye kite bahas ye tipe-tipe kamar apa aja nyang ada di kapal pesiar Spectrum of the Seas ini tuh. Kite mulai dari harga nyang paling bikin geleng-geleng kepala ye. Nama kamanye Ultimate Family Suite, kapasitas kamar ini tuh bisa ampe muat 11 orang, buat kamar tipe ini tuh harga satu orangnye dikenain 231 juta, tapi ada pengecualian laen, buat orang ketiga ampe seterusnye nih cuma kena harga 31,6 juta. Kamar nyang kedua namanye Grand Love Suite, nyang harga perorangnye 105 juta, nah untuk orang nyang ketiga ampe seturusnye juga bayanye beda cuma kaga disebutin tuh berap-berapanye. Nah ada kamar tipe laen lag nih, ada Owner's suite, Grand Suite, ama nyang terakhir Golden Balcony, cuma kalo nyang terakhir ini kaga tau berapa harganye, nah 3,7 juta juga pake kamar nyang mane juga kaga dijelasin tuh. Seengannye bise jadi patokan kalo mau liburan nyang bener-bener bikin kesan ya harus rogoh kocek nyang dalem.
Rumah adat Betawi selanjutnye entu namanye rumah Gudang. Biasanye rumah Gudang bakalan banyak ditemuin di pedaleman. Rumah Gudang entu bentuknye manjang sebagaimane biasanye bentuk persegi panjang. Abis entu bentuk atapnye punya struktur pelana di atas dan dilengkapin sama ornamen jurai dan perisai. Selanjutnye, struktur kudanye dipake buat struktur atap pada rumah gudang. Di rumah gudang juga ade dua pembagian ruang dengan fungsinye yang beda. Ruang bagian depannye dipake buat nerima tamu, nah kalo ruang tengahnye entu buat dapur dan kamar tidur. Umumnye, rumah Gudang entu kagak ade bagian belakang, soalnye ruang belakang entu bakalan digabung sama ruang tengah. Nah entu die deskripsi rumah adat Betawi yang namanye Rumah Gudang.
Marawis merupakan alat musik tradisional hasil dari perpaduan budaya antara budaya Betawi dan budaya Timur Tengah. Alat musik Betawi satu ntu sangat terkenal di Indonesia, bahkan diadaptasinye juga sebagai alat musik Bengkulu. Marawis mempunyai bentuk menyerupai rebana, namun terdapat perbedaan pada bentuknye. Marawis juga mempunyai bentuk yang lebih gempal dibandingkan dengan rebana yang mempunyai bentuk lebih pipih. Seperti halnye rebana, mawaris mempunyai unsur keagamaan yang kental karena seringkali digunakannye sebagai pengiring acara keagamaan, dan lirik lagu yang dibawakannye merupakan pujian, dan kecintaan pada Sang pencipta. Marawis dibedakannye menjadi tiga bagian berdasarkan pukulan atau nada yang dihasilkan seperti berikut;  Zapin, mempunyai nada lebih lambat, dan digunakannye untuk mengiringi lagu-lagu yang mempunyai suasana gembira. Misalnye lagu berbalas pantun saat di pernikahan khas Betawi, shalawat kepada Nabi Muhammad SAW dan lagu Melayu. Sarah, mempunyai irama dan nada yang menghentak serta membangkitkan semangat. Sarah digunakannye saat acara seperti mengarak pengantin. Zahefah, tidak terlalu berbeda dengan sarah mempunyai nada atau irama yang sama. Zahefah digunakan untuk mengiringi lagu di majlis.
Elu punya pengalaman liburan yang berkesan? Sama temen atau keluarga? Aye punya pengalaman liburan berkesan bareng keluarga di vila batu. Aye waktu entu liburan bareng enyak, babeh, kakak-kakaknye aye, dan engkong serta neneknye aye. Pas liburan di entu vila, kite bener-bener ngabisin waktu bareng-bareng. Mulai dari ngeliatin pemandangan bareng-bareng, keliling sekitar kompleks vilanye, foto-foto di spot yang cakep-cakep bener, ngobrol di teras ataupun di ruang tengah, nonton TV bareng, nyiapin makan bareng, dan pastinye makan bareng juga. Karena liburannye bareng keluarga dan ngabisin waktu bareng keluarga, entu jadi pengalaman yang berkesan buat aye. Wajar aje soalnye kan kite sekeluarge idupnye udeh misah, aye bareng enyak-babeh, empok aye bareng lakinye, dan nenek-engkong aye tinggalnye juga misah. Jadi pas liburan dan kite ngabisin banyak waktu bareng, jad kerasanye berkesan bener.